Pia Kjærsgaard (DF), 2024-02-22:
Tak for det.
Det er egentlig pudsigt, for den her debat har egentlig ikke handlet så meget om det her forslag; det har mere handlet om au pair-ordningen.
Det er jo, fordi vi ikke har haft mulighed for at debattere det med ministeren som sådan, selv om ministeren faktisk, da det var lidt oppe at køre i medierne – i Politiken tror jeg det var – sagde, at det skulle der også indkaldes til drøftelser af.
Der er bare ikke sket noget som helst, så derfor tager vi den her fra talerstolen primært i stedet for at forholde os til forslaget.
Det vil jeg så også gøre.
Jeg kan sige, at vi ikke kan støtte forslaget, men som jeg sagde før, synes jeg egentlig, det er mere reelt end det, vi har i dag, og det vil jeg gentage.
Det er som sagt, og det ved ministeren sikkert også, FOA, der står bag,
så helt galt kan det jo altså ikke være, hvis man ser på det med socialdemokratiske øjne.
Men nok om det.
Vi støtter det ikke, men jeg kan godt lide, at vi tager diskussionen.
Pudsigt nok har det overhovedet ikke været nævnt på nuværende tidspunkt, at Norge faktisk har nedlagt den her ordning.
Det er der ikke nogen som helst ordfører, der mig bekendt … Ja, det har der så; så har jeg været uopmærksom.
Men det synes jeg også er noget, man kan læne sig lidt op ad og sige: Hvorfor har de egentlig gjort det?
Det er formentlig med de samme argumenter, som er fremført her i dag.
Der er mange ordførere, der har været oppe at sige, at vi så må gøre den bedre, og at vi må gøre det anderledes.
Altså, det er jo simpelt hen ikke rigtigt, hvis nogen forsøger at bilde nogen ind, at det her er en ligeværdig ordning.
Det er en ordning, hvor værtsparret bliver kaldt sir og ma'am af den her hushjælp, som det er, og man indordner sig, fordi man også er fra en kultur, hvor man har en anden tilgang.
Derfor kan det også være meget, meget svært at administrere, i forhold til at der skal være en ligeværdig ordning.
Der er ikke så mange fra den kultur, der gør oprør imod det bestående, og det er jo synd og skam.
Det gør vi faktisk her, hvis vi føler, at vi ikke bliver så godt behandlet.
Jeg synes, det er en pudsig diskussion, og jeg tror bare, man kan konstatere – det har været nævnt nogle gange, og jeg vil så gentage det her, hvor jeg kommer lidt sidst i ordførerrækken – at der er stor forskel i Danmark på, hvor man har den her au pair-ordning.
Jeg vil godt gentage, at det primært er i de velstillede områder i Danmark, og det er meget, meget få i andre dele, og der kan man jo henvise til de undersøgelser, der har været, så det er der jo helt baggrund for at sige.
Til det der med at kulturudveksle vil jeg sige jo jo, og så har det været nævnt, at danske unge også tager til USA for at få kulturudvekslet, studere, og hvad ved jeg.
Det er altså under en helt, helt anden form end den, vi diskuterer her i dag.
Jeg har læst lidt på det her, og jeg må indrømme, at jeg altså bliver virkelig forarget over de velstillede kvinder – jeg vil ikke nævne navne – der lægger navn til, at de så gerne vil have den her au pair-ordning, for ellers får de stress; de kan ikke fortsætte deres karriere, og hvad skal de egentlig gøre, hvis de ikke har den her ordning?
Jeg kunne godt tænke mig, at vi diskuterede, hvordan vi egentlig giver danske familier bedre vilkår for at administrere deres hverdag.
Hvad gør vi egentlig her?
Er det ikke en diskussion, vi burde tage i stedet for?
Hvordan får vi den mange gange alt, alt for travle hverdag til at hænge sammen, sådan at man får noget mere tid til sig selv, til familien, til hjemmet, til børnene osv.?
At det munder ud i, at ministeren foretager sig noget som helst, tror jeg desværre ikke.
Og så er jeg så superglad for, at mange ordførere har været oppe at sige, at Danmark jo er sådan et dejligt land at komme til.
Ja, det er det, og lad os være glade for, at der trods alt er så mange, der synes, at Danmark er et dejligt land.
Det synes jeg personligt også selv, bestemt.
Jeg synes faktisk, at vi fortjener det.
Tak for ordet.